Selvom det var forventeligt, at de mange tiltag og restriktioner ville have en gavnlig effekt på spredningen af andre smitsomme sygdomme som netop influenza og andre luftvejsinfektioner, overrasker det store tal afdelingslægen.

- Effektens store omfang og hurtighed er alligevel lidt overraskende, siger Lasse Vestergaard.

I alt fik 260 personer i uge 12 påvist influenza, mens det samme tal i uge 11 lå på 884 personer.

Samtidig har antallet af prøver, der er blevet undersøgt for influenza, ligget stabilt på cirka 4.000 prøver per uge.

Stort fald i indlagte børn med infektion

Det er dog ikke kun i tallene, at nedgangen i den almindelige influenza kan ses.

Ude blandt landets infektionslæger for både børn og voksne oplever man, hvordan der under coronakrisen er sket et stort fald i henvendelser og indlæggelser for flere andre infektionssygdomme.

Overlæge på Aarhus Universitetshospitals børneafdeling Mette Holm fortæller, at der indlægges færre med en akut infektion. Det gælder både for børn med symptomer på Covid-19 men også for eksempelvis influenza og RS-virus.

- Lige nu ser vi helt overraskende, at der er aftagende antal børn og unge i vores akutafdeling. For cirka en uge siden havde vi omkring 50 gennem vores akutmodtagelse dagligt, ser vi nu 25, siger hun.

Tendensen er den samme på Odense Universitetshospital, mens de på Hvidovre Hospital ser under halvdelen af de børn, de plejer.

Hvorfor faldet har været så markant, kan lægerne ikke sige med sikkerhed, men overlæge Mette Holm har et bud på en forklaring.

- Der har været nogle tiltag, som har været drastiske herhjemme, hvor børn er hjemme fra skoler og daginstitutioner, så på den måde er der et mindre smittepres på børnene. Og så tænker jeg også, der er et større fokus på håndhygiejne i familierne, siger hun.

Hun understreger, at det dog er usikkert, hvor mange børn der rent faktisk lider af Covid-19, da kun de sværeste tilfælde indtil nu er blevet testet.